Predkladacia správa

V súvislosti s novou geopolitickou situáciou spôsobenou rozšírením Európskej únie sa zo strednodobého hľadiska podstatne zmenia aj pravidlá a spôsob vykonávania hraničných kontrol, vzhľadom na to, že niektoré schengenské členské štáty s vonkajšími hranicami (Taliansko, Rakúsko, Nemecko) od 1. mája 2004 už nebude spájať hranica s nečlenskými štátmi, ale s krajinami, ktoré sa stanú členskými štátmi Európskej únie a v blízkej budúcnosti budú súčasťou schengenského priestoru. Z uvedeného dôvodu je potrebné a účelné stanoviť postup, ktorý predpokladá spoločné a príslušnými orgánmi dotknutých krajín na jednom mieste vykonávané kontroly, a to predovšetkým tam, kde pri vstupe resp. výstupe dochádza k prekračovaniu tých členských krajín Európskej únie, ktoré hraničia s pristupujúcimi krajinami.
Podľa záverov Rady Európskej únie o prijatí flexibilných opatrení pri hraničných kontrolách na hraniciach medzi členskými štátmi Európskej únie, uplatňujúcimi Schengenský vykonávací dohovor a s nimi hraničiacimi pristupujúcimi krajinami je s ohľadom na rozširovanie Európskej únie nevyhnutné zriaďovanie spoločných hraničných policajných kontrol na spoločných štátnych hraniciach, ktoré sa obmedzia na hraničné priechody 1. kategórie medzi členskými štátmi Európskej únie a pristupujúcimi krajinami a budú sa uplatňovať v období medzi ich pristúpením k Európskej únii a začatím uplatňovania Schengenského vykonávacieho dohovoru. V uvedenom prechodnom období by mala súčasná infraštruktúra hraničných priechodov ostať zachovaná a samotné hraničné vybavovanie by sa malo realizovať tak, aby sa:
- kontroly pri vstupe do štátu, ktorý uplatňuje Schengenský vykonávací dohovor, a teda pri výstupe zo štátu, ktorý práve pristúpil k Európskej únii, mohli vykonávať na tzv. kontrolnom mieste na území schengenského štátu za účasti príslušníkov susediaceho štátu,
- v opačnom prípade, t. j. pri výstupe zo štátu uplatňujúceho Schengenský vykonávací dohovor a teda pri vstupe do štátu, ktorý práve pristúpil k Európskej únii, mohli kontroly vykonávať na území štátu, ktorý práve pristúpil k Európskej únii za účasti príslušníkov susediaceho štátu.
	
	Vychádzajúc z uvedených skutočností prebehlo dňa 26. januára 2004 na hraničnom priechode Jarovce - Kittsee I. kolo expertných rokovaní k návrhu Dohody medzi vládou Slovenskej republiky a rakúskou spolkovou vládou o zriadení hraničných vybavovacích miest a o vykonávaní hraničného vybavovania v železničnej doprave počas jazdy za účasti zástupcov slovenskej a rakúskej strany. Táto dohoda upravujúca podmienky a pravidlá spoločného výkonu služby hraničnej kontroly na spoločných štátnych hraniciach medzi Slovenskou republikou a Rakúskou republikou umožní o. i. urýchlenie vykonávania hraničných kontrol a tým aj podstatné skrátenie čakacích dôb cestujúcich. 	 
	Vykonanie obvyklých formálnych úkonov súvisiacich s uzavretím tejto dohody zabezpečí ministerstvo vnútra v súčinnosti s ministerstvom zahraničných vecí podľa platných právnych predpisov.
            Predložený návrh Dohody medzi vládou Slovenskej republiky a rakúskou spolkovou vládou o zriadení hraničných vybavovacích miest a o vykonávaní hraničného vybavovania v železničnej doprave počas jazdy zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.	 

Predložený návrh dohody nemá dopad na štátny rozpočet, na životné prostredie a nemá vplyv ani na zamestnanosť.